title: 2013/756/EÚ: Rozhodnutie Rady z  2. decembra 2013 , ktorým sa stanovuje pozícia, ktorú má Európska únia zaujať v rámci Výboru pre vládne obstarávanie, pokiaľ ide o rozhodnutia, ktorými sa vykonávajú určité ustanovenia Protokolu, ktorým sa mení Dohoda o vládnom obstarávaní

text:
               14.12.2013

               SK

               Úradný vestník Európskej únie

               L 335/32

         ROZHODNUTIE RADY
   z 2. decembra 2013,
   ktorým sa stanovuje pozícia, ktorú má Európska únia zaujať v rámci Výboru pre vládne obstarávanie, pokiaľ ide o rozhodnutia, ktorými sa vykonávajú určité ustanovenia Protokolu, ktorým sa mení Dohoda o vládnom obstarávaní
   (2013/756/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Rokovania o revízii Dohody WTO o vládnom obstarávaní (dohoda GPA z roku 1994) boli spustené v januári 1999 na základe článku XXIV ods. 7 písm. b) a c) dohody GPA z roku 1994.

               (2)

               Rokovania uskutočňovala Komisia v konzultácii s osobitným výborom, ktorý bol zriadený podľa článku 207 ods. 3 Zmluvy o fungovaní Európskej únie.

               (3)

               V kontexte týchto rokovaní rokujúce strany dosiahli 30. marca 2012 dohodu o Protokole, ktorým sa mení Dohoda o vládnom obstarávaní (ďalej len „protokol“), ako aj o siedmich rozhodnutiach, ktoré má prijať Výbor pre vládne obstarávanie, ktorými by sa začalo vykonávanie určitých ustanovení protokolu bezprostredne po nadobudnutí jeho platnosti. Ide o tieto rozhodnutia: i) rozhodnutie Výboru pre vládne obstarávanie o požiadavkách na oznamovanie podľa článkov XIX a XXII dohody; ii) rozhodnutie Výboru pre vládne obstarávanie o prijatí pracovných programov; iii) rozhodnutie Výboru pre vládne obstarávanie o pracovnom programe o MSP; iv) rozhodnutie Výboru pre vládne obstarávanie o pracovnom programe o zbere a nahlasovaní štatistických údajov; v) rozhodnutie Výboru pre vládne obstarávanie o pracovnom programe o udržateľnom obstarávaní; vi) rozhodnutie Výboru pre vládne obstarávanie o pracovnom programe o vylúčeniach a obmedzeniach v prílohách zmluvných strán; vii) rozhodnutie o pracovnom programe o bezpečnostných normách v medzinárodnom obstarávaní (ďalej spolu len „rozhodnutia“).

               (4)

               Postup pre nadobudnutie platnosti dohody, ktorá sa dosiahla 30. marca 2012 vyžaduje, aby na prvom zasadnutí Výboru pre vládne obstarávanie po nadobudnutí platnosti protokolu, sa prijalo rozhodnutie, ktorým potvrdí prijatie týchto rozhodnutí a nadobudnutie ich účinnosti k dátumu nadobudnutia platnosti protokolu.

               (5)

               Keďže rozhodnutia uľahčujú vykonávanie zásad dohody GPA z roku 1994 v revidovanom znení a prispievajú k odstráneniu diskriminačných praktík, ich prijatím sa uľahčí ďalšie otváranie trhu s vládnym obstarávaním.

               (6)

               Je vhodné stanoviť pozíciu, ktorá sa má vo vzťahu k rozhodnutiam, ktorými sa vykonávajú určité ustanovenia protokolu zaujať v mene Únie v rámci Výboru pre vládne obstarávanie,

         PRIJALA TOTO ROZHODNUTIE:
   Článok 1
   Pozíciou, ktorú má zaujať Európska únia v rámci Výboru pre vládne obstarávanie, sa má potvrdiť prijatie týchto rozhodnutí:

               i)

               rozhodnutia Výboru pre vládne obstarávanie o požiadavkách na oznamovanie podľa článkov XIX a XXII dohody;

               ii)

               rozhodnutia Výboru pre vládne obstarávanie o prijatí pracovných programov;

               iii)

               rozhodnutia Výboru pre vládne obstarávanie o pracovnom programe o MSP;

               iv)

               rozhodnutia Výboru pre vládne obstarávanie o pracovnom programe o zbere a nahlasovaní štatistických údajov;

               v)

               rozhodnutia Výboru pre vládne obstarávanie o pracovnom programe o udržateľnom obstarávaní;

               vi)

               rozhodnutia Výboru pre vládne obstarávanie o pracovnom programe o vylúčeniach a obmedzeniach v prílohách zmluvných strán;

               vii)

               rozhodnutia o pracovnom programe o bezpečnostných normách v medzinárodnom obstarávaní,

         a vyjadriť súhlas s nadobudnutím účinnosti uvedených rozhodnutí k dátumu nadobudnutia platnosti protokolu, ktorým sa mení a dopĺňa dohoda GPA z roku 1994.
   Túto pozíciu vyjadrí Komisia.
   Text rozhodnutí je pripojený k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 2. decembra 2013

            Za Radu

            predseda

         E. GUSTAS

      PRÍLOHA

                  Príloha A

               Rozhodnutie Výboru pre vládne obstarávanie o požiadavkách na oznamovanie podľa článkov XIX a XXII dohody …

                  Príloha B

               Rozhodnutie Výboru pre vládne obstarávanie o prijatí pracovných programov …

                  Príloha C

               Rozhodnutie Výboru pre vládne obstarávanie o pracovnom programe o MSP …

                  Príloha D

               Rozhodnutie Výboru pre vládne obstarávanie o pracovnom programe o zbere a nahlasovaní štatistických údajov …

                  Príloha E

               Rozhodnutie Výboru pre vládne obstarávanie o pracovnom programe o udržateľnom obstarávaní …

                  Príloha F

               Rozhodnutie Výboru pre vládne obstarávanie o pracovnom programe o vylúčeniach a obmedzeniach v prílohách zmluvných strán …

                  Príloha G

               Rozhodnutie Výboru pre vládne obstarávanie o pracovnom programe o bezpečnostných normách v medzinárodnom obstarávaní …

         PRÍLOHA A

            Rozhodnutie výboru pre vládne obstarávanie o požiadavkách na oznamovanie podľa článkov XIX a XXII dohody
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            S OHĽADOM na význam transparentnosti zákonov a predpisov týkajúcich sa tejto dohody vrátane jej zmien podľa požiadaviek článku XXII ods. 5 dohody;
            S OHĽADOM aj na význam vedenia presných zoznamov subjektov zahrnutých podľa príloh zmluvných strán k dodatku I k tejto dohode v súlade s článkom XIX tejto dohody;
            UZNÁVAJÚC úlohy zmluvných strán včas predkladať výboru oznámenia o zmenách svojich zákonov a predpisov týkajúcich sa tejto dohody, ako sa požaduje v článku XXII ods. 5 tejto dohody, a oznámenia o navrhnutých opravách svojich príloh k dodatku I, ako sa požaduje v článku XIX ods. 1 tejto dohody;
            S OHĽADOM na skutočnosť, že v ustanoveniach článku XIX tejto dohody sa rozlišuje medzi oznámeniami o navrhnutých opravách, ktorými sa nemení vzájomne dohodnutý rozsah ustanovený v tejto dohode, a oznámeniami o ostatných typoch navrhovaných zmien jej príloh k dodatku I;
            UZNÁVAJÚC, že technologické zmeny umožnili mnohým zmluvným stranám využívať elektronické prostriedky na poskytovanie informácií o svojich spôsoboch vládneho obstarávania a na informovanie zmluvných strán o zmenách tohto spôsobu;
            ROZHODOL TAKTO:

               Ročné oznámenia o zmenách zákonov a predpisov

                        1.

                        Keď má zmluvná strana oficiálne určené elektronické médiá, ktorými sa poskytujú odkazy na jej aktuálne zákony a predpisy týkajúce sa tejto dohody, jej zákony a predpisy sú dostupné v jednom z oficiálnych jazykov WTO a tieto médiá sú uvedené v dodatku II, zmluvná strana môže splniť požiadavku stanovenú v článku XXII ods. 5 tak, že každý rok na konci roka oznámi výboru zmeny v prípade, že tieto zmeny nie sú podstatné, t. j. také, že môžu ovplyvniť povinnosti zmluvnej strany podľa tejto dohody; pričom v takýchto prípadoch sa oznámenie vykoná okamžite.

                        2.

                        Zmluvné strany majú možnosť diskutovať o ročnom oznámení zmluvnej strany na prvom neformálnom zasadnutí výboru nasledujúci rok.

               Navrhnuté opravy príloh zmluvnej strany k dodatku 1

                        3.

                        Tieto zmeny príloh zmluvných strán k dodatku I sa považujú za opravu podľa článku XIX tejto dohody:

                                    a)

                                    zmena názvu subjektu;

                                    b)

                                    zlúčenie dvoch alebo viacerých subjektov uvedených v prílohe a

                                    c)

                                    rozdelenie subjektu uvedeného v prílohe na dva alebo viacero subjektov, ktoré sa všetky pridávajú medzi subjekty uvedené v rovnakej prílohe.

                        4.

                        V prípade navrhnutých opráv príloh zmluvnej strany podľa dodatku I zahrnutých podľa odseku 3 zmluvná strana informuje výbor každé dva roky počnúc nadobudnutím platnosti protokolu o zmene a doplnení existujúcej (1994) dohody.

                        5.

                        Zmluvná strana môže informovať výbor o námietke proti navrhnutej oprave do 45 dní od dátumu distribúcie oznámenia zmluvným stranám. V súlade s článkom XIX ods. 2, keď zmluvná strana predloží námietku, uvedie dôvody námietky vrátane dôvodov, prečo sa domnieva, že navrhnutá oprava by ovplyvnila vzájomne dohodnutý rozsah tejto dohody, a preto sa na navrhnutú opravu nevzťahuje odsek 3. Ak nie je predložená žiadna písomná námietka, navrhnuté opravy nadobúdajú účinnosť 45 dní po distribúcii oznámenia, ako je stanovené v článku XIX ods. 5 písm. a).

                        6.

                        Zmluvné strany do štyroch rokov po prijatí tohto rozhodnutia preskúmajú jeho fungovanie a účinnosť a uskutočnia prípadné potrebné zmeny.

         PRÍLOHA B

            Rozhodnutie výboru pre vládne obstarávanie o prijatí pracovných programov
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že podľa článku XXII ods. 8 písm. b) výbor môže prijať rozhodnutie o zozname ďalších pracovných programov, pomocou ktorých sa výbor zaväzuje uľahčiť vykonávanie tejto dohody a rokovaní stanovených v článku XXII ods. 7 tejto dohody,
            ROZHODOL TAKTO:

                        1.

                        Tieto pracovné programy sa pridávajú do zoznamu pracovných programov, na ktorých bude výbor v budúcnosti pracovať:

                                    a)

                                    preskúmanie použitia, transparentnosti a právnych rámcov verejno-súkromných partnerstiev a ich vzťahu k obstarávaniu, na ktoré sa vzťahuje táto dohoda;

                                    b)

                                    výhody a nevýhody vypracovania spoločnej nomenklatúry tovaru a služieb a

                                    c)

                                    výhody a nevýhody vypracovania štandardizovaných oznámení.

                        2.

                        Výbor neskôr vypracuje rozsah a časový harmonogram pre každý z týchto pracovných programov.

                        3.

                        Výbor pravidelne preskúma tento zoznam programov a uskutoční potrebné zmeny.

         PRÍLOHA C

            Rozhodnutie výboru pre vládne obstarávanie o pracovnom programe o MSP
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že v článku XXII ods. 8 písm. a) Dohody o vládnom obstarávaní (dohoda) je ustanovené, že zmluvné strany prijmú a pravidelne preskúmajú pracovný program, a to aj pracovný program o malých a stredných podnikoch (MSP);
            UZNÁVAJÚC význam uľahčenia zapojenia MSP do vládneho obstarávania a
            UZNÁVAJÚC, že zmluvné strany sa v článku XXII ods. 6 dohodli, že sa budú snažiť zamedziť zavedeniu alebo pokračovaniu diskriminačných opatrení, ktoré narúšajú otvorené obstarávanie,
            TÝMTO PRIJÍMA TENTO PRACOVNÝ PROGRAM TÝKAJÚCI SA MSP:
            1.   Spustenie pracovného programu o MSP

            Výbor na svojom prvom zasadnutí po nadobudnutí platnosti protokolu o zmene a doplnení existujúcej (1994) dohody začne realizovať pracovný program o MSP. Výbor preskúma opatrenia a politiky pre MSP, ktoré zmluvné strany používajú na pomoc, podporu, povzbudenie alebo uľahčenie zapojenia MSP do vládneho obstarávania a vypracuje správu o výsledkoch tohto preskúmania.
            2.   Zamedzenie opatrení diskriminujúcich MSP

            Zmluvné strany zamedzia zavádzaniu diskriminačných opatrení, ktorými sa uprednostňujú len domáce MSP, a odrádzajú pristupujúce zmluvné strany od zavedenia takýchto opatrení a politík.
            3.   Program transparentnosti a prieskum MSP

            3.1   Program transparentnosti

            Zmluvné strany, ktoré vo svojom dodatku I zachovávajú špecifické ustanovenia o MSP vrátane výhrad, po nadobudnutí platnosti protokolu o zmene a doplnení existujúcej (1994) dohody informujú výbor o takýchto opatreniach a politikách. V oznámení by mal byť uvedený úplný opis opatrení a politík, ich príslušný právny rámec spoločne s ich fungovaním a hodnotou obstarávania, na ktoré sa takéto opatrenia vzťahujú. Tieto zmluvné strany okrem toho informujú výbor o akejkoľvek podstatnej zmene týchto opatrení a politík v súlade s článkom XXII ods. 5 tejto dohody.
            3.2   Prieskum MSP

                        a)

                        Výbor vykoná u zmluvných strán prieskum pomocou dotazníka o informáciách týkajúcich sa opatrení a politík používaných na pomoc, podporu, povzbudenie alebo uľahčenie účasti MSP na vládnom obstarávaní. Prostredníctvom dotazníka sa získavajú informácie od každej zmluvnej strany týkajúce sa:

                                    i)

                                    opisu opatrení a politík používaných zmluvnou stranou vrátane hospodárskych, sociálnych a iných cieľov opatrení a politík a toho, ako sa spravujú;

                                    ii)

                                    toho, ako zmluvná strana vymedzuje MSP;

                                    iii)

                                    rozsahu, v akom má zmluvná strana špecializované agentúry alebo inštitúcie na pomoc MSP v súvislosti s vládnym obstarávaním;

                                    iv)

                                    úrovne účasti na vládnom obstarávaní z hľadiska hodnoty a z hľadiska počtu zákaziek udelených MSP;

                                    v)

                                    opisu subdodávateľských opatrení a politík MSP vrátane subdodávateľských cieľov, záruk a stimulov;

                                    vi)

                                    uľahčenia zapojenia MSP do spoločného predkladania ponúk (s inými veľkými alebo malými dodávateľmi);

                                    vii)

                                    opatrení a politík zameraných na poskytnutie príležitostí MSP na zapojenie sa do vládneho obstarávania (ako napríklad lepšia transparentnosť a dostupnosť informácií o vládnom obstarávaní pre MSP; zjednodušenie podmienok účasti pri predkladaní ponúk; zníženie veľkosti zmlúv; a zabezpečenie včasných platieb za dodávky tovaru a služieb) a

                                    viii)

                                    využívania opatrení a politík vládneho obstarávania na povzbudenie inovácií MSP.

                        b)

                        Zostavenie prieskumu o MSP sekretariátom WTO
                        Sekretariát WTO určí termín, dokedy majú všetky zmluvné strany zaslať sekretariátu WTO odpovede na dotazník. Po prijatí odpovedí sekretariát vyhotoví kompiláciu odpovedí a odpovede a kompiláciu zašle zmluvným stranám. Sekretariát rozošle aj zoznam zmluvných strán s chýbajúcimi odpoveďami.

                        c)

                        Výmeny medzi zmluvnými stranami o odpovediach na dotazník o MSP
                        Výbor na základe dokumentu, ktorý vypracoval sekretariát WTO, stanoví lehotu na výmenu otázok, požiadaviek na ďalšie informácie a poznámok k odpovediam iných zmluvných strán.

                  4.   Posúdenie výsledkov prieskumu o MSP a implementácia jeho výsledku

            4.1   Posúdenie výsledkov prieskumu o MSP

            Výbor určí opatrenia a politiky, ktoré považuje za osvedčené postupy na podporu a uľahčenie zapojenia MSP zmluvných strán do vládneho obstarávania, a vypracuje správu, v ktorej uvedenie osvedčené postupy opatrení a politík a zoznam ostatných opatrení.
            4.2   Implementácia výsledku prieskumu o MSP

                        a)

                        Zmluvné strany podporujú prijímanie osvedčených postupov identifikovaných v posúdení prieskumu na povzbudenie a uľahčenie zapojenia MSP zmluvných strán do vládneho obstarávania.

                        b)

                        Pokiaľ ide o ostatné opatrenia, výbor podporuje zmluvné strany, ktoré uplatňujú takéto opatrenia, aby ich preskúmali s cieľom odstrániť ich alebo uplatňovať ich na MSP iných zmluvných strán. Tieto zmluvné strany informujú výbor o výsledku preskúmania.

                        c)

                        Zmluvné strany, ktoré uplatňujú ostatné opatrenia, uvedú hodnotu obstarávania, na ktoré sa vzťahujú takéto opatrenia, v štatistických údajoch, ktoré predkladajú výboru podľa článku XVI ods. 4 tejto dohody.

                        d)

                        Zmluvné strany môžu požiadať o začlenenie týchto ostatných opatrení do budúcich rokovaní podľa článku XXII ods. 7 tejto dohody a zmluvná strana, ktorá tieto opatrenia uplatňuje, tieto požiadavky priaznivo zváži.

                  5.   Preskúmanie

            Výbor dva roky po nadobudnutí platnosti protokolu o zmene a doplnení existujúcej (1994) dohody preskúma účinok osvedčených postupov na zvýšenie účasti MSP zmluvných strán na vládnom obstarávaní a posúdi, či by iné postupy ďalej zlepšili účasť MSP. Môže posúdiť aj účinok ostatných opatrení na účasť MSP iných zmluvných strán na vládnom obstarávaní zmluvných strán, ktoré uplatňujú tieto opatrenia.

         PRÍLOHA D

            Rozhodnutie výboru pre vládne obstarávanie o pracovnom programe o zbere a nahlasovaní štatistických údajov
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že v článku XXII ods. 8 písm. a) Dohody o vládnom obstarávaní (dohoda) je ustanovené, že zmluvné strany prijmú a pravidelne preskúmajú pracovný program, a to aj pracovný program o zbere a nahlasovaní štatistických údajov;
            S OHĽADOM na význam zberu a nahlasovania štatistických údajov, ako sa požaduje v článku XVI ods. 4 Dohody o vládnom obstarávaní (dohoda), pri zabezpečení transparentnosti obstarávania, na ktoré sa vzťahuje táto dohoda;
            S OHĽADOM na skutočnosť, že štatistické údaje, ktoré ilustrujú rozsah, v akom zmluvné strany obstarávajú tovar a služby, na ktoré sa vzťahuje táto dohoda, od iných zmluvných strán tejto dohody, môžu predstavovať dôležitý nástroj na povzbudenie ostatných členov WTO, aby pristúpili k tejto dohode;
            UZNÁVAJÚC celkové úlohy zmluvných strán tejto dohody pri zbere údajov v oblasti vládneho obstarávania, a najmä pri určení krajiny pôvodu tovaru a služieb, ktoré obstarávajú na základe tejto dohody, a
            UZNÁVAJÚC, že zmluvné strany používajú rôzne metodiky pri svojom zbere štatistických údajov, aby splnili požiadavky na podávanie správ stanovené v článku XVI ods. 4 dohody, a môžu používať rôzne metodiky pri zbere údajov pre subjekty ústrednej štátnej správy a subjekty štátnej správy na nižšej úrovni,
            TÝMTO PRIJÍMA TENTO PRACOVNÝ PROGRAM TÝKAJÚCI SA ZBERU A NAHLASOVANIA ŠTATISTICKÝCH ÚDAJOV:
            1.   Spustenie pracovného programu o zbere a nahlasovaní štatistických údajov

            Výbor na svojom prvom zasadnutí po nadobudnutí platnosti protokolu o zmene a doplnení existujúcej (1994) dohody začne realizovať pracovný program o zbere a nahlasovaní štatistických údajov. Výbor preskúma zber a nahlasovanie štatistických údajov zmluvnými stranami, posúdi potenciál na ich harmonizáciu a vypracuje správu o výsledkoch.
            2.   Predkladanie údajov zmluvnými stranami

            Výbor dohodne dátum, do ktorého všetky zmluvné strany predložia výboru tieto informácie týkajúce sa štatistických údajov o obstarávaní, na ktoré sa vzťahuje táto dohoda:

                        a)

                        opis metodiky, ktorú používa na zber, hodnotenie a nahlasovanie štatistických údajov nad a pod prahovými hodnotami dohody a na obstarávanie opísané v odseku 4.2 písm. c) pracovného programu o malých a stredných podnikoch vrátane toho, či jej údaje o obstarávaní, na ktoré sa vzťahuje táto dohoda, vychádzajú z plnej hodnoty udelených zákaziek alebo z celkových výdavkov na obstarávanie v danom časovom rámci;

                        b)

                        informácie o tom, či štatistické údaje, ktoré zbiera, zahŕňajú krajinu pôvodu obstarávaného tovaru alebo služby, a ak áno, ako určuje alebo odhaduje krajinu pôvodu, a technické prekážky pri zbere údajov o krajine pôvodu;

                        c)

                        vysvetlenie klasifikácií použitých v štatistických správach a

                        d)

                        opis zdrojov údajov.

                  3.   Kompilácia predložených údajov

            Sekretariát vypracuje kompiláciu predložených údajov a distribuuje predložené údaje a kompiláciu zmluvným stranám. Sekretariát rozošle aj zoznam zmluvných strán s chýbajúcimi údajmi.
            4.   Odporúčania

            Výbor preskúma predložené údaje zmluvných strán a vypracuje odporúčania:

                        a)

                        o tom, či by zmluvné strany mali prijať spoločnú metódu zberu štatistických údajov;

                        b)

                        o tom, či zmluvné strany vedia štandardizovať klasifikácie v štatistických údajoch nahlasovaných výboru;

                        c)

                        o prostriedkoch na uľahčenie zberu údajov o krajine pôvodu tovaru a služieb, na ktoré sa vzťahuje táto dohoda, a

                        d)

                        o iných technických otázkach týkajúcich sa nahlasovania údajov o vládnom obstarávaní, ktoré nastolila nejaká zmluvná strana.

                  5.   Výbor podľa potreby vypracuje odporúčania týkajúce sa:

                        a)

                        potenciálnej harmonizácie štatistického nahlasovania s cieľom zahrnúť štatistické údaje o vládnom obstarávaní do ročného vykazovania WTO;

                        b)

                        poskytovania technickej pomoci týkajúcej sa štatistického nahlasovania zo strany sekretariátu členom WTO, ktorí sú v procese pristúpenia k tejto dohode, a

                        c)

                        prostriedkov na zabezpečenie toho, aby členovia WTO, ktorí pristupujú k tejto dohode, mali vhodné prostriedky na dodržiavanie požiadaviek týkajúcich sa zberu a nahlasovania štatistických údajov.

                  6.   Analýza údajov

            Výbor posúdi, ako možno štatistické údaje, ktoré zmluvné strany každoročne predkladajú sekretariátu, použiť na ďalšie analýzy v záujme väčšieho pochopenia hospodárskeho významu tejto dohody vrátane dosahu prahových hodnôt na plnenie tejto dohody.

         PRÍLOHA E

            Rozhodnutie výboru pre vládne obstarávanie o pracovnom programe o udržateľnom obstarávaní
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že v článku XXII ods. 8 písm. a) Dohody o vládnom obstarávaní (dohoda) je ustanovené, že zmluvné strany prijmú a pravidelne preskúmajú pracovný program, a to aj pracovný program o udržateľnom obstarávaní;
            UZNÁVAJÚC, že viaceré zmluvné strany vypracovali celoštátne a regionálne politiky udržateľného obstarávania;
            POTVRDZUJÚC význam zaistenia toho, aby sa všetko obstarávanie vykonávalo v súlade so zásadami nediskriminácie a transparentnosti, ako je uvedené v tejto dohode,
            TÝMTO PRIJÍMA PRACOVNÝ PROGRAM TÝKAJÚCI SA UDRŽATEĽNÉHO OBSTARÁVANIA:
            1.   Spustenie pracovného programu o udržateľnom hospodárení

            Výbor na svojom prvom zasadnutí po nadobudnutí platnosti protokolu o zmene a doplnení existujúcej (1994) dohody začne realizovať pracovný program o udržateľnom obstarávaní.
            2.   V rámci pracovného programu sa preskúmajú oblasti, ktoré zahŕňajú:

                        a)

                        ciele udržateľného obstarávania;

                        b)

                        spôsoby, akými sa koncepcia udržateľného obstarávania začlení do celoštátnych a regionálnych politík obstarávania;

                        c)

                        spôsoby, akými možno udržateľné obstarávanie vykonávať v súlade so zásadou „najlepšej protihodnoty za peniaze“ a

                        d)

                        spôsoby, akými možno udržateľné obstarávanie vykonávať v súlade s medzinárodnými obchodnými záväzkami zmluvných strán.

                  3.   Výbor určí opatrenia a politiky, ktoré považuje za udržateľné obstarávanie vykonávané v súlade so zásadou „najlepšej protihodnoty za peniaze“ a s medzinárodnými obchodnými záväzkami zmluvných strán, a vypracuje správu, v ktorej uvedie osvedčené postupy opatrení a politík.

         PRÍLOHA F

            Rozhodnutie výboru pre vládne obstarávanie o pracovnom programe o vylúčeniach a obmedzeniach v prílohách zmluvných strán
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že v článku XXII ods. 8 písm. a) Dohody o vládnom obstarávaní (dohoda) je ustanovené, že zmluvné strany prijmú a pravidelne preskúmajú pracovný program, a to aj pracovný program o vylúčeniach a obmedzeniach v prílohách zmluvných strán;
            UZNÁVAJÚC, že zmluvné strany začlenili vylúčenia a obmedzenia do svojich príslušných príloh k dodatku I tejto dohody (vylúčenia a obmedzenia);
            UZNÁVAJÚC význam transparentných opatrení týkajúcich sa vládneho obstarávania a
            S OHĽADOM na význam postupného znižovania a odstraňovania vylúčení a obmedzení v budúcich rokovaniach, ktoré sú stanovené v článku XXII ods. 7 tejto dohody,
            TÝMTO PRIJÍMA TENTO PRACOVNÝ PROGRAM TÝKAJÚCI SA VYLÚČENÍ A OBMEDZENÍ V PRÍLOHÁCH ZMLUVNÝCH STRÁN:
            1.   Spustenie pracovného programu o vylúčeniach a obmedzeniach

            Výbor na svojom prvom zasadnutí po nadobudnutí platnosti protokolu o zmene a doplnení existujúcej (1994) dohody začne realizovať pracovný program o vylúčeniach a obmedzeniach v prílohách zmluvných strán s cieľom:

                        a)

                        zlepšiť transparentnosť v súvislosti s rozsahom a účinkom vylúčení a obmedzení stanovených v prílohách zmluvných strán v dodatku I k tejto dohode a

                        b)

                        poskytnúť informácie týkajúce sa vylúčení a obmedzení na uľahčenie rokovaní, ktoré sú stanovené v článku XXII ods. 7 tejto dohody.

                  2.   Program transparentnosti

            Každá zmluvná strana predloží výboru najneskôr do šiestich mesiacov po spustení pracovného programu zoznam:

                        a)

                        vylúčení jednotlivých krajín, ktoré sú uvedené v jej prílohách k dodatku I k tejto dohode a

                        b)

                        akékoľvek iné vylúčenie alebo obmedzenie stanovené v jej prílohách k dodatku I k tejto dohode, ktoré patria do rozsahu pôsobnosti článku II ods. 2 písm. e) tejto dohody, okrem vylúčení alebo obmedzení, ktoré sa preskúmavajú v rámci pracovného programu o MSP, alebo keď má zmluvná strana záväzok postupne zrušiť vylúčenie alebo obmedzenie v prílohe k dodatku I k tejto dohode.

                  3.   Kompilácia predložených údajov

            Sekretariát vypracuje kompiláciu predložených údajov a distribuuje predložené údaje a kompiláciu zmluvným stranám. Sekretariát rozošle aj zoznam zmluvných strán s chýbajúcimi údajmi.
            4.   Žiadosti o doplňujúce informácie

            Akákoľvek zmluvná strana môže pravidelne požadovať doplňujúce informácie týkajúce sa akéhokoľvek vylúčenia alebo obmedzenia v rámci rozsahu pôsobnosti odseku 2 písm. a) a b) vrátane opatrení, ktoré patria do rozsahu pôsobnosti akéhokoľvek vylúčenia alebo obmedzenia, ich právneho rámca, vykonávacích politík a postupov a hodnoty obstarávania, na ktoré sa vzťahujú tieto opatrenia. Zmluvná strana, ktorá dostane takúto žiadosť, bezodkladne poskytne požadované informácie.
            5.   Kompilácia doplňujúcich informácií

            Sekretariát vypracuje kompiláciu doplňujúcich informácií týkajúcich sa akejkoľvek zmluvnej strany a distribuuje ju zmluvným stranám.
            6.   Preskúmanie výborom

            Výbor na výročnom zasadnutí stanovenom v článku XXI ods. 3 písm. a) tejto dohody preskúma informácie predložené zmluvnými stranami s cieľom určiť, či poskytujú:

                        a)

                        najvyššiu možnú mieru transparentnosti, pokiaľ ide o vylúčenia a obmedzenia stanovené v prílohách zmluvných strán k dodatku I k tejto dohode, a

                        b)

                        uspokojivé informácie na uľahčenie rokovaní stanovených v článku XXII ods. 7 tejto dohody.

                  7.   Nová zmluvná strana pristupujúca k tejto dohode

            Nová zmluvná strana, ktorá pristupuje k tejto dohode, predloží výboru zoznam uvedený v odseku 2 do šiestich mesiacov od svojho pristúpenia.

         PRÍLOHA G

            Rozhodnutie výboru pre vládne obstarávanie o pracovnom programe o bezpečnostných normách v medzinárodnom obstarávaní
            Rozhodnutie z 30. marca 2012
            VÝBOR PRE VLÁDNE OBSTARÁVANIE,
            POZNAMENÁVAJÚC, že v článku XXII ods. 8 písm. a) Dohody o vládnom obstarávaní (dohoda) je ustanovené, že zmluvné strany prijmú a pravidelne preskúmajú pracovný program, a to aj program o bezpečnostných normách v medzinárodnom obstarávaní;
            POZNAMENÁVAJÚC, že v článku X ods. 1 tejto dohody je stanovené, že obstarávateľský subjekt „nevypracuje, neprijme ani nebude uplatňovať žiadnu technickú špecifikáciu s cieľom či účinkom vytvorenia zbytočných prekážok medzinárodnému obchodu“;
            POZNAMENÁVAJÚC, že článok III ods. 2 písm. a) tejto dohody nebráni zmluvným stranám zaviesť alebo presadzovať opatrenia potrebné na ochranu verejnej bezpečnosti za podmienky, že tieto opatrenia sa neuplatňujú spôsobom, ktorý by predstavoval prostriedok svojvoľnej alebo neoprávnenej diskriminácie alebo skrytého obmedzenia medzinárodného obchodu;
            UZNÁVAJÚC potrebu vyváženého prístupu medzi verejnou bezpečnosťou a nepotrebnými prekážkami medzinárodnému obchodu;
            UZNÁVAJÚC, že rozdielne postupy medzi zmluvnými stranami, pokiaľ ide o verejnú bezpečnosť, môžu mať nepriaznivý účinok na plnenie tejto dohody,
            TÝMTO PRIJÍMA TENTO PRACOVNÝ PROGRAM TÝKAJÚCI SA BEZPEČNOSTNÝCH NORIEM:

                        1.

                        Spustenie pracovného programu o bezpečnostných normách v medzinárodnom obstarávaní: Výbor na svojom prvom zasadnutí po nadobudnutí platnosti protokolu o zmene a doplnení existujúcej (1994) dohody začne realizovať pracovný program o bezpečnostných normách v medzinárodnom obstarávaní.

                        2.

                        V rámci pracovného programu sa preskúmajú oblasti s cieľom výmeny osvedčených postupov o otázkach, ako napríklad:

                                    a)

                                    spôsob, akým sa otázky verejnej bezpečnosti riešia v právnych predpisoch, nariadeniach a postupoch zmluvných strán a usmerneniach týkajúcich sa vykonávania dohody obstarávateľskými subjektmi;

                                    b)

                                    vzťah medzi ustanoveniami o technických špecifikáciách v článku X a ochranou verejnej bezpečnosti v článku III tejto dohody a v prílohách zmluvných strán k dodatku 1;

                                    c)

                                    osvedčené postupy, ktoré možno prijať na ochranu verejnej bezpečnosti z hľadiska ustanovení o technických špecifikáciách a súťažných podkladoch v článku X.

                        3.

                        Výbor vypracuje rozsah a časový harmonogram na preskúmanie každej témy identifikovanej v odseku 2. Výbor vypracuje správu, v ktorej zhrnie výsledok svojho preskúmania týchto otázok a uvedie osvedčené postupy identifikované v odseku 2 písm. c).


title: Rozhodnutie Rady (EÚ) 2016/342 z 12. februára 2016 o uzavretí Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom * na strane druhej v mene Únie

text:
                  16.3.2016

                  SK

                  Úradný vestník Európskej únie

                  L 71/1

            ROZHODNUTIE RADY (EÚ) 2016/342
      z 12. februára 2016
      o uzavretí Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom (*) na strane druhej v mene Únie
      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 37 v spojení s článkom 31 ods. 1,
      so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 7, článkom 218 ods. 6 písm. a) bodom i) a článkom 218 ods. 8 druhým pododsekom,
      so zreteľom na návrh Európskej komisie,
      so zreteľom na súhlas Európskeho parlamentu,
      keďže:

                  (1)

                  V súlade s rozhodnutím Rady (EÚ) 2015/1988 (1) bola Dohoda o stabilizácii a pridružení medzi Európskou úniou a Európskym spoločenstvom pre atómovú energiu a Kosovom (ďalej len „dohoda“) podpísaná v mene Únie dňa 22. októbra 2015 s výhradou jej uzavretia k neskoršiemu dátumu.

                  (2)

                  Únia a Kosovo majú pevné väzby a spoločné hodnoty a želajú si tieto väzby posilniť a vybudovať úzky a trvalý vzťah založený na reciprocite a vzájomnom záujme, ktoré by mali Kosovu umožniť ďalej posilňovať a rozširovať jeho vzťahy s Úniou.

                  (3)

                  „Prvá dohoda o zásadách upravujúcich normalizáciu vzťahov“ sa dosiahla 19. apríla 2013 v rámci dialógu, ktorý sprostredkovala EÚ.

                  (4)

                  V dohode sa stanovuje vytvorenie pridruženia medzi Úniou a Kosovom, ktoré zahŕňa recipročné práva a povinnosti, spoločné kroky a osobitný postup. Dohoda obsahuje aj ustanovenia, ktoré patria do rozsahu pôsobnosti hlavy V kapitoly 2 Zmluvy o Európskej únii (ZEÚ), pokiaľ ide o spoločnú zahraničnú a bezpečnostnú politiku Únie. Rozhodnutie o uzavretí tejto dohody by preto malo byť založené na právnom základe pre vytvorenie pridruženia, ktorý Únii umožňuje prijímať záväzky vo všetkých oblastiach, na ktoré sa vzťahujú zmluvy, a na právnom základe pre dohody v oblastiach, na ktoré sa vzťahuje hlava V kapitola 2 ZEÚ.

                  (5)

                  Táto dohoda je výlučnou dohodou EÚ. Záväzky, ktoré má Únia podľa tejto dohody prijať, a spolupráca, ktorú má Únia podľa tejto dohody nadviazať, sa týkajú výlučne oblastí, na ktoré sa vzťahuje acquis EÚ alebo existujúce politiky Únie. Podpisom a uzavretím tejto dohody ako výlučnej dohody EÚ nie je dotknutá povaha a rozsah pôsobnosti podobných dohôd, ktoré sa môžu dojednať v budúcnosti. Nie sú tým dotknuté ani právomoci inštitúcií EÚ, ktoré sa im udeľujú na základe zmlúv, ani pozície inštitúcií EÚ a členských štátov týkajúce sa právomocí. V dohode sa ustanovuje rozsiahla spolupráca v rozličných politických oblastiach vrátane oblasti spravodlivosti a vnútorných vecí.

                  (6)

                  Uzavretím dohody nie sú dotknuté pozície členských štátov k štatútu Kosova, o ktorých sa rozhodne v súlade s ich vnútroštátnou praxou a medzinárodným právom.

                  (7)

                  Okrem toho žiadny termín, formulácia alebo vymedzenie pojmu, ktoré sú použité v tomto rozhodnutí a v pripojenom znení dohody, ako ani akékoľvek použitie všetkých potrebných právnych základov na účel uzavretia dohody nepredstavujú uznanie Kosova ako nezávislého štátu Úniou ani jednotlivými členskými štátmi, ktoré Kosovo ako nezávislý štát doteraz neuznali.

                  (8)

                  Pokiaľ ide o záležitosti patriace do právomoci Európskeho spoločenstva pre atómovú energiu, uzavretie dohody podlieha samostatnému postupu.

                  (9)

                  Dohoda by sa mala schváliť,

            PRIJALA TOTO ROZHODNUTIE:
      Článok 1
      Týmto sa v mene Únie schvaľuje Dohoda o stabilizácii a pridružení medzi Európskou úniou a Európskym spoločenstvom pre atómovú energiu a Kosovom, pokiaľ ide o časti, na ktoré sa vzťahuje ZEÚ a Zmluva o fungovaní Európskej únie.
      Text dohody je pripojený k tomuto rozhodnutiu.
      Článok 2
      Predseda Rady v mene Únie vykoná oznámenie podľa článku 144 dohody (2).
      Článok 3
      1.   Rade pre stabilizáciu a pridruženie predsedá zo strany Únie vysoký predstaviteľ Únie pre zahraničné veci a bezpečnostnú politiku v súlade s právomocami, ktoré mu vyplývajú zo zmlúv, a vo svojej funkcii predsedu Rady pre zahraničné veci.
      Výboru pre stabilizáciu a pridruženie predsedá zástupca Komisie.
      2.   Komisia je oprávnená schváliť v mene Únie zmeny dohody, ak sa v dohode stanovuje, že takéto zmeny prijíma Výbor pre stabilizáciu a pridruženie.
      Článok 4
      Týmto rozhodnutím nie sú dotknuté pozície členských štátov a Únie k štatútu Kosova.
      Článok 5
      Toto rozhodnutie nadobúda účinnosť dňom jeho prijatia.

         V Bruseli 12. februára 2016

               Za Radu

               predseda

            J.R.V.A. DIJSSELBLOEM

         (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

         (1)  Ú. v. EÚ L 290, 6.11.2015, s. 4.

         (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Európskeho parlamentu a Rady č. 602/2012/EÚ zo 4. júla 2012 o zmenách a doplneniach Dohody o založení Európskej banky pre obnovu a rozvoj (EBOR), ktorými sa rozširuje zemepisný rozsah pôsobnosti EBOR o južné a východné Stredozemie

text:
               7.7.2012

               SK

               Úradný vestník Európskej únie

               L 177/1

         ROZHODNUTIE EURÓPSKEHO PARLAMENTU A RADY č. 602/2012/EÚ
   zo 4. júla 2012
   o zmenách a doplneniach Dohody o založení Európskej banky pre obnovu a rozvoj (EBOR), ktorými sa rozširuje zemepisný rozsah pôsobnosti EBOR o južné a východné Stredozemie
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   konajúc v súlade s riadnym legislatívnym postupom (1),
   keďže:

               (1)

               Európska banka pre obnovu a rozvoj (EBOR) pomáha od svojho založenia v roku 1991 stredoeurópskym a východoeurópskym krajinám pri ich transformácii na otvorené trhové hospodárstva a podporuje súkromné a podnikateľské iniciatívy. Zemepisný rozsah pôsobnosti EBOR by sa mal rozšíriť o južné a východné Stredozemie, aby sa v tomto regióne mohli presadzovať podobné ciele. EBOR v reakcii na hospodársku a politickú situáciu v krajinách južného a východného Stredozemia vypracovala postup pre postupné zavádzanie svojich činností, ktorý zohľadní osobitý charakter regiónu.

               (2)

               Podľa správy Rady riaditeľov o zemepisnom rozšírení rozsahu pôsobnosti banky o južné a východné Stredozemie, ktorá sa vypracovala pre Radu guvernérov, južné a východné Stredozemie tvoria krajiny na pobreží Stredozemného mora, ako aj Jordánsko, ktoré je do tohto regiónu úzko začlenené.

               (3)

               V reakcii na udalosti v južnom a východnom Stredozemí v roku 2011 predložili Komisia a vysoká predstaviteľka Únie pre zahraničné veci a bezpečnostnú politiku 8. marca 2011 spoločné oznámenie s názvom Partnerstvo pre demokraciu a spoločnú prosperitu s južným Stredozemím, v ktorom signalizovali silnú politickú a hospodársku podporu Únie tomuto regiónu. Spoločné oznámenie zahŕňalo možnosť rozšíriť mandát EBOR o krajiny južného susedstva, a to na základe skúseností EBOR za posledných 20 rokov. Európska rada 24. a 25. marca 2011 vo všeobecnosti schválila obsah tohto oznámenia. Európsky parlament vo svojom uznesení o revízii južnej dimenzie európskej susedskej politiky zo 7. apríla 2011 vyzval EBOR, aby svoje stanovy zmenila tak, že sa bude môcť zúčastňovať na finančnej pomoci.

               (4)

               V máji 2011 začali vedúci predstavitelia skupiny G8 iniciatívu partnerstva z Deauville na pomoc krajinám južného a východného Stredozemia pri ich transformácii na slobodné, demokratické a tolerantné spoločnosti a vyzvali EBOR, aby rozšírila zemepisný rozsah svojej pôsobnosti tak, aby mohla využívať svoje skúsenosti a podporovať transformáciu týchto krajín zameranú na prijatie zásad demokracie viacerých strán, pluralizmu a trhového hospodárstva.

               (5)

               Rozšírenie rozsahu pôsobnosti EBOR o južné a východné Stredozemie vyjadruje podporu Únie a medzinárodného spoločenstva nádeji na transformáciu tohto regiónu smerom k trhovému hospodárstvu a pluralitným demokratickým spoločnostiam, ktoré vyvolala Arabská jar.

               (6)

               Vzhľadom na nestálosť hospodárstiev nových krajín pôsobenia EBOR a na sociálne nerovnosti, ktoré boli jednou zo základných príčin nepokojov Arabskej jari, by zástupcovia Únie v riadiacich orgánoch EBOR mali nabádať EBOR, aby rozšírila svoju pozornosť aj o vývoj v súkromnom sektore s cieľom podporiť tiež svojím financovaním dosiahnutie sociálne a environmentálne udržateľných spoločností, ako sa uvádza v príslušných miléniových rozvojových cieľoch a v súlade s článkom 3 ods. 5 a článkom 21 Zmluvy o Európskej únii. Zástupcovia Únie v riadiacich orgánoch EBOR by mali predovšetkým nabádať k tomu, aby EBOR podporovala transformáciu na energeticky účinné, sociálne inkluzívne otvorené trhové hospodárstva, pričom by sa mal zároveň zohľadňovať sociálny kontext, chudoba, občianske a ľudské práva.

               (7)

               Rada guvernérov EBOR hlasovala uzneseniami 137 a 138, ktoré boli prijaté 30. septembra 2011, v prospech potrebných zmien a doplnení Dohody o založení EBOR (ďalej len „dohoda“), ktoré umožňujú rozšíriť zemepisný rozsah pôsobnosti EBOR o južné a východné Stredozemie, pričom si bude aj naďalej plniť svoj záväzok v krajinách jej pôsobenia. Všetci guvernéri EBOR v EÚ vrátane guvernéra zastupujúceho Úniu hlasovali v prospech takýchto zmien a doplnení.

               (8)

               Rada guvernérov EBOR zdôraznila v uznesení 134, ktoré bolo prijaté 21. mája 2011, že plánované rozšírenie mandátu EBOR by sa malo dosiahnuť bez žiadosti o dodatočné kapitálové príspevky od jej akcionárov.

               (9)

               Rada guvernérov EBOR by mala požiadať podľa článku 56 dohody všetkých členov o vyslovenie súhlasu s navrhovanými zmenami a doplneniami.

               (10)

               Zástupcovia Únie v riadiacich orgánoch EBOR by mali vyvíjať všemožné úsilie pri nabádaní EBOR k dôslednému monitorovaniu jej operácií, najmä v krajinách, v ktorých chýba politická zodpovednosť, v ktorých sa porušujú občianske a ľudské práva alebo pretrváva vysoká úroveň korupcie. Okrem toho by mali zástupcovia Únie v riadiacich orgánoch EBOR vyvíjať všemožné úsilie, aby sa pri činnostiach EBOR v nových krajinách jej pôsobenia zabezpečilo rešpektovanie zásad obozretného bankovníctva, transparentnosti a boja proti podvodu, ako sa uvádza v rozhodnutí Európskeho parlamentu a Rady č. 1219/2011/EÚ zo 16. novembra 2011 o upísaní ďalších podielov na kapitáli Európskej banky pre obnovu a rozvoj (EBOR) Európskou úniou v dôsledku rozhodnutia zvýšiť tento kapitál (2).

               (11)

               Zástupcovia Únie v riadiacich orgánoch EBOR by mali nabádať EBOR k tomu, aby pri vykonávaní činností v južnom a východnom Stredozemí pokračovala v úzkych vzťahoch s Úniou a spolupráci s občianskou spoločnosťou ako aj ďalej rozvíjala úzku spoluprácu s Európskou investičnou bankou a ostatnými európskymi a medzinárodnými verejnými finančnými inštitúciami v záujme plného využitia ich komparatívnych výhod. EBOR by sa tiež mala vyhýbať duplicite činností s takýmito ďalšími verejnými finančnými inštitúciami.

               (12)

               Skôr ako EBOR schváli rozšírenie rozsahu svojej pôsobnosti o potenciálnu novú krajinu, mala by vykonať podrobné technické posúdenie hospodárskych a politických podmienok v tejto krajine vrátane: záväzku tejto krajiny uplatňovať zásady demokracie viacerých strán, pluralizmu a trhového hospodárstva, ako sa ustanovuje v článku 1 dohody, posúdenia potrieb transformácie a preskúmania činností ďalších medzinárodných finančných inštitúcií v tejto krajine, a priorít, vo vzťahu ku ktorým by EBOR mohla čo najlepšie využiť svoje jedinečné znalosti a skúsenosti. Pri rokovaniach o uvedených posúdeniach by zástupcovia Únie v riadiacich orgánoch EBOR mali nabádať EBOR k tomu, aby v plnej miere zohľadňovala názory Únie.

               (13)

               V správe, ktorú Komisia predloží v súlade s rozhodnutím č. 1219/2011/EÚ do konca obdobia štvrtého preskúmania kapitálových zdrojov na obdobie 2011 – 2015, by mala zohľadniť rozšírenie práce EBOR o južné a východné Stredozemie.

               (14)

               So zreteľom na príspevok EBOR k transformácii krajín v južnom a východnom Stredozemí, o ktoré sa rozšíri rozsah pôsobnosti EBOR, na správne fungujúce, udržateľné, moderné trhové hospodárstva, by zástupcovia Únie v riadiacich orgánoch EBOR mali vyzvať EBOR k vypracovávaniu správ o činnosti na ročnom základe a k vykonávaniu komplexného posúdenia vplyvu EBOR na budovanie takýchto hospodárstiev pred každým päťročným preskúmaním kapitálových zdrojov.

               (15)

               Zmeny a doplnenia dohody by sa preto mali v mene Únie schváliť,

         PRIJALI TOTO ROZHODNUTIE:
   Článok 1
   Zmeny a doplnenia článkov 1 a 18 dohody, ktorými sa rozširuje zemepisný rozsah pôsobnosti EBOR, sa týmto v mene Únie schvaľujú.
   Text týchto zmien a doplnení je uvedený v prílohe na informatívne účely.
   Článok 2
   Guvernér EBOR zastupujúci Úniu oznámi EBOR v mene Únie vyhlásenie o prijatí zmien a doplnení.
   Článok 3
   Guvernér EBOR zastupujúci Úniu tiež informuje Európsky parlament vo výročnej správe o činnostiach a pôsobnosti EBOR v južnom a východnom Stredozemí.
   Článok 4
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Štrasburgu 4. júla 2012

            Za Európsky parlament

            predseda

         M. SCHULZ

            Za Radu

            predseda

         A. D. MAVROYIANNIS

      (1)  Pozícia Európskeho parlamentu z 13. júna 2012 (zatiaľ neuverejnená v úradnom vestníku) a rozhodnutie Rady z 26. júna 2012.

      (2)  Ú. v. EÚ L 313, 26.11.2011, s. 1.

      PRÍLOHA

         ZMENY A DOPLNENIA DOHODY O ZALOŽENÍ EURÓPSKEJ BANKY PRE OBNOVU A ROZVOJ

      Článok 1 dohody o založení banky sa mení a dopĺňa takto (nový text v kurzíve):

         „Článok 1
         Účel
         Účelom banky je prispievať k hospodárskemu pokroku a obnove, a tým podporovať transformáciu na otvorené, trhovo orientované hospodárstva a súkromnú a podnikateľskú iniciatívu v krajinách strednej a východnej Európy, ktoré sa zaviazali dodržiavať zásady demokracie viacerých strán, pluralizmu a trhového hospodárstva a ktoré tieto zásady uplatňujú. Tento účel môže banka za rovnakých podmienok napĺňať aj v Mongolsku a v členských krajinách južného a východného Stredozemia, a to na základe rozhodnutia banky, v prospech ktorého hlasovali najmenej dve tretiny guvernérov, ktorí predstavujú najmenej tri štvrtiny celkového počtu hlasov členov. Akýkoľvek odkaz na ‚krajiny strednej a východnej Európy‘, ‚krajiny zo strednej a východnej Európy‘, ‚prijímajúcu krajinu (alebo krajiny)‘ alebo na ‚prijímajúcu členskú krajinu (alebo krajiny)‘ uvedený v tejto dohode a jej prílohách sa vzťahuje aj na Mongolsko a na každú z týchto krajín južného a východného Stredozemia.“

      Článok 18 dohody o založení banky sa mení a dopĺňa takto (nový text v kurzíve):

         „Článok 18
         Špeciálne fondy

                     i)

                     Banka môže prijať správu špeciálnych fondov, ktoré majú slúžiť účelu banky a ktoré prináležia úlohám banky v prijímajúcich krajinách a potenciálnych prijímajúcich krajinách. Plné náklady na správu každého špeciálneho fondu sa hradia z tohto špeciálneho fondu.

                     ii)

                     Na účely pododseku i) môže Rada guvernérov na žiadosť člena, ktorý nie je prijímajúcou krajinou, rozhodnúť, že tento člen sa môže stať potenciálnou prijímajúcou krajinou počas obmedzeného časového obdobia a za podmienok, ktoré sa považujú za vhodné. Také rozhodnutie sa prijíma na základe hlasovania najmenej dvoch tretín guvernérov, ktorí predstavujú najmenej tri štvrtiny celkového počtu hlasov členov, v prospech tohto rozhodnutia.

                     iii)

                     Rozhodnutie, na základe ktorého sa člen stáva potenciálnou prijímajúcou krajinou, sa môže vydať len vtedy, ak je schopný splniť požiadavky potrebné na to, aby sa mohol stať prijímajúcou krajinou. Tieto požiadavky sa ustanovujú v článku 1 tejto dohody v znení, ktoré platí v čase takého rozhodnutia, alebo v znení, ktoré bude platiť po nadobudnutí účinnosti zmeny a doplnenia, ktoré už schválila Rada guvernérov v čase takého rozhodnutia.

                     iv)

                     Ak sa potenciálna prijímajúca krajina na konci obdobia uvedeného v pododseku ii) nestane prijímajúcou krajinou, banka okamžite ukončí akékoľvek osobitné činnosti v tejto krajine, s výnimkou činností, ktoré súvisia s riadnou správou, zabezpečením a uchovaním aktív špeciálneho fondu a s vyrovnaním záväzkov, ktoré vznikli v súvislosti s týmito činnosťami.

               2.   Špeciálne fondy, ktoré banka prijala, sa môžu využívať v jej prijímajúcich krajinách a potenciálnych prijímajúcich krajinách akýmkoľvek spôsobom a za akýchkoľvek podmienok zlučiteľných s účelom a úlohami banky, s ďalšími príslušnými ustanoveniami tejto dohody a s dohodou alebo dohodami, ktoré sa vzťahujú na tieto fondy.
         3.   Banka prijíma ustanovenia a pravidlá potrebné na zriadenie, správu a využívanie každého špeciálneho fondu. Tieto ustanovenia a pravidlá musia byť v súlade s ustanoveniami tejto dohody s výnimkou ustanovení, ktoré sa výslovne uplatňujú iba na bežné operácie banky.“


title: Rozhodnutie Rady zo 4. marca 2002, ktoré sa týka uzatvorenia štvrtého súboru zmien a doplnkov Montrealského protokolu o látkach, ktoré narušujú ozónovú vrstvu

text:
Dôležité právne oznámenie

|

32002D0215

Úradný vestník L 072 , 14/03/2002 S. 0018 - 0019

		Rozhodnutie Radyzo 4. marca 2002,ktoré sa týka uzatvorenia štvrtého súboru zmien a doplnkov Montrealského protokolu o látkach, ktoré narušujú ozónovú vrstvu(2002/215/ES)RADA EURÓPSKEJ ÚNIEso zreteľom na Zmluvu o založení Európskeho spoločenstva, najmä na jej článok 175 ods. 1 v spojitosti s prvou vetou jej článku 300 ods. 2 a prvým pododsekom jej článku 300 ods. 3,so zreteľom na návrh Komisie [1],so zreteľom na stanovisko Európskeho parlamentu [2],keďže:(1) Spoločenstvo sa z dôvodu svojich zodpovedností za životné prostredie stalo na základe rozhodnutia 88/540/EHS [3] stranou Viedenského dohovoru o ochrane ozónovej vrstvy a Montrealského protokolu o látkach, ktoré narušujú ozónovú vrstvu, a rozhodnutím 91/690/EHS [4] schválilo prvý súbor zmien a doplnkov uvedeného protokolu, rozhodnutím 94/68/ES [5] schválilo druhý súbor zmien a doplnkov uvedeného protokolu a rozhodnutím 2000/646/ES [6] schválilo tretí súbor zmien a doplnkov uvedeného protokolu.(2) Údaje z poslednej doby ukazujú, že na primeranú ochranu ozónovej vrstvy je potrebný vyšší stupeň kontroly obchodu s látkami, ktoré ničia ozón, než aký poskytuje Montrealský protokol v znení z roku 1997. Tie isté údaje ukazujú, že by mali existovať doplnkové opatrenia na kontrolu výroby látok, ktoré ničia ozón, najmä chlorofluorouhľovodíkov a nových látok.(3) Strany prijali v decembri 1999 v Pekingu štvrtý súbor zmien a doplnkov Montrealského protokolu, ktorý zavádza tieto kontroly.(4) Komisia sa v mene spoločenstva zúčastnila na rokovaniach o prijatí tohto súboru zmien a doplnkov.(5) Spoločenstvo prijalo opatrenia v oblasti, na ktorú sa tento súbor zmien a doplnkov vzťahuje, najmä v nariadení (ES) č. 2037/2000 Európskeho parlamentu a Rady z 29. júna 2000 o látkach, ktoré narušujú ozónovú vrstvu [7], a z tohto dôvodu by malo prevziať medzinárodné záväzky v tejto oblasti.(6) Je potrebné, aby spoločenstvo schválilo štvrtý súbor zmien a doplnkov Montrealského protokolu, pretože jeho ustanovenia sa vzťahujú na výrobu a obchod s kontrolovanými látkami medzi spoločenstvom a ostatnými stranami, ktorého realizácia je zodpovednosťou spoločenstva,ROZHODLA TAKTO:Článok 1Týmto sa v mene spoločenstva schvaľuje štvrtý súbor zmien a doplnkov Montrealského protokolu o látkach, ktoré narušujú ozónovú vrstvu.Text tohto súboru zmien a doplnkov je priložený k tomuto rozhodnutiu.Článok 2Predseda Rady sa týmto oprávňuje menovať osobu alebo osoby splnomocnené na uloženie písomného dokumentu o schválení tohto štvrtého súboru zmien a doplnkov v mene spoločenstva u generálneho tajomníka Organizácie spojených národov v súlade s článkom 13 Viedenského dohovoru o ochrane ozónovej vrstvy v znení v súvislosti s článkom 3 štvrtého súboru zmien a doplnkov Montrealského protokolu.Článok 3Toto rozhodnutie sa uverejní v Úradnom vestníku Európskych spoločenstiev.V Bruseli 4. marca 2002Za RadupredsedaJ. Matas i Palou[1] Ú. v. ES C 213 E, 31.7.2001, s. 251.[2] Stanovisko poskytnuté 2.10.2001 (zatiaľ neuverejnené v úradnom vestníku).[3] Ú. v. ES L 297, 31.10.1988, s. 8.[4] Ú. v. ES L 377, 31.12.1991, s. 28.[5] Ú. v. ES L 33, 7.2.1994, s. 1.[6] Ú. v. ES L 272, 25.10.2000, s. 26.[7] Ú. v. ES L 244, 29.9.2000, s. 1.--------------------------------------------------


title: 2013/478/EÚ: Rozhodnutie Komisie z  27. septembra 2013 , ktorým sa mení rozhodnutie 1999/352/ES, ESUO, Euratom, ktorým sa zriaďuje Európsky úrad pre boj proti podvodom

text:
               28.9.2013

               SK

               Úradný vestník Európskej únie

               L 257/19

         ROZHODNUTIE KOMISIE
   z 27. septembra 2013,
   ktorým sa mení rozhodnutie 1999/352/ES, ESUO, Euratom, ktorým sa zriaďuje Európsky úrad pre boj proti podvodom
   (2013/478/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 249,
   keďže:

               (1)

               Inštitúcie a členské štáty prikladajú veľký význam ochrane finančných záujmov Únie a boju proti podvodom a ostatným nezákonným činnostiam, poškodzujúcim finančné záujmy Únie a dôležitosť konania za týmto účelom je potvrdená článkom 325 Zmluvy o fungovaní Európskej únie.

               (2)

               Rozhodnutie Komisie 1999/352/ES, ESUO, Euratom (1) by sa malo zmeniť z dôvodu nadobudnutia účinnosti nariadenia Európskeho parlamentu a Rady (EÚ, Euratom) č. 883/2013 (2).

               (3)

               Úlohy úradu by mali naďalej zahŕňať prípravu legislatívnych a usmerňujúcich ustanovení v oblastiach činnosti úradu vrátane príslušných nástrojov, ktoré spadajú pod hlavu V Zmluvy o fungovaní Európskej únie a nástrojov na ochranu eura pred falšovaním. Úlohy úradu by mali takisto naďalej zahŕňať odbornú prípravu a technickú pomoc na ochranu eura pred falšovaním.

               (4)

               Úrad by sa mal podieľať na činnostiach medzinárodných orgánov a združení špecializovaných na boj proti podvodom a korupcii, najmä s cieľom vymieňať si najlepšie postupy.

               (5)

               Komisia by mala posúdiť potrebu revízie tohto rozhodnutia v prípade zriadenia Európskej prokuratúry,

         PRIJALA TOTO ROZHODNUTIE:
   Článok 1
   Rozhodnutie 1999/352/ES, ESUO, Euratom sa mení takto:

               1.

               Druhá veta článku 1 sa vypúšťa.

               2.

               Článok 2 sa mení takto:

                           a)

                           v odseku 1 sa slovo „spoločenstva“ nahrádza slovom „Únie“;

                           b)

                           do odseku 2 sa dopĺňa táto druhá veta:
                           „To zahŕňa podporu s cieľom zlepšiť ochranu eura pred falšovaním prostredníctvom odbornej prípravy a technickej pomoci.“;

                           c)

                           do odseku 3 sa dopĺňa táto veta:
                           „Môže to zahŕňať podieľanie sa na činnostiach medzinárodných orgánov a združení špecializovaných na boj proti podvodom a korupcii, najmä s cieľom vymieňať si najlepšie postupy.“;

                           d)

                           odsek 4 sa nahrádza takto:
                           „4.   Úrad je zodpovedný za prípravu legislatívnych a usmerňujúcich iniciatív Komisie s cieľom predchádzať podvodom, ako sa uvádza v odseku 1, a na ochranu eura pred falšovaním.“

               3.

               Článok 3 sa mení takto:

                           —

                           slovo „riaditeľ“ sa nahrádza slovným spojením „generálny riaditeľ“.

               4.

               Článok 4 sa mení takto:

                           —

                           v anglickom znení sa výraz „Surveillance Committee“ nahrádza výrazom „Supervisory Committee“,

                           —

                           slovo „spoločenstva“ sa nahrádza slovom „Únie“.

               5.

               Článok 5 sa nahrádza takto:
               „Článok 5
               Generálny riaditeľ
               1.   Na čele úradu stojí generálny riaditeľ. Generálneho riaditeľa vymenúva Komisia v súlade s postupom uvedeným v odseku 2. Funkčné obdobie generálneho riaditeľa je sedem rokov a je neobnoviteľné.
               Generálny riaditeľ zodpovedá za vykonávanie vyšetrovaní úradu.
               2.   S cieľom vymenovať nového generálneho riaditeľa Komisia vyhlási výberové konanie prostredníctvom oznamu v Úradnom vestníku Európskej únie. Tento oznam sa uverejní najneskôr 6 mesiacov pred ukončením funkčného obdobia súčasného generálneho riaditeľa. Potom, ako dozorný výbor predloží k výberovému konaniu Komisie priaznivé stanovisko, Komisia vypracuje zoznam vhodne kvalifikovaných kandidátov. Po porade s Európskym parlamentom a Radou Komisia vymenuje generálneho riaditeľa.
               3.   Komisia vykonáva vo vzťahu ku generálnemu riaditeľovi právomoci zverené menovaciemu orgánu. Každé rozhodnutie týkajúce sa iniciovania disciplinárnych konaní proti generálnemu riaditeľovi podľa článku 3 ods. 1 písm. c) prílohy IX k služobnému poriadku sa prijme odôvodneným rozhodnutím Komisie a po porade s dozorným výborom. Toto rozhodnutie sa na informačné účely dá na vedomie Európskemu parlamentu, Rade a dozornému výboru.“

               6.

               Článok 6 sa mení takto:

                           a)

                           odsek 1 sa nahrádza takto:
                           „1.   Generálny riaditeľ úradu vykonáva vo vzťahu k zamestnancom úradu právomoci menovacieho orgánu a orgánu povereného uzatváraním pracovných zmlúv, ktoré mu boli zverené. Tieto svoje právomoci je oprávnený subdelegovať. V súlade s podmienkami zamestnávania ostatných zamestnancov stanoví podmienky a podrobné pravidlá pre prijímanie do zamestnania, najmä pokiaľ ide o trvanie pracovných zmlúv a ich obnovovanie.“;

                           b)

                           odsek 2 sa nahrádza takto:
                           „2.   Generálny riaditeľ zašle po porade s dozorným výborom generálnemu riaditeľovi pre rozpočet predbežný návrh rozpočtu, ktorý sa zahrnie do prílohy týkajúcej sa úradu v oddiele všeobecného rozpočtu Európskej únie týkajúcom sa Komisie.“;

                           c)

                           odsek 3 sa nahrádza takto:
                           „3.   Generálny riaditeľ je príslušným povoľujúcim úradníkom v prípade využívania rozpočtových prostriedkov zahrnutých do prílohy týkajúcej sa úradu v oddiele všeobecného rozpočtu Európskej únie týkajúcom sa Komisie a rozpočtových prostriedkov zahrnutých v rozpočtových položkách určených na boj proti podvodom, na ktoré má poverenie na základe vnútorných pravidiel pre plnenie všeobecného rozpočtu. V súlade s uvedenými vnútornými pravidlami je oprávnený subdelegovať svoje právomoci na zamestnancov podliehajúcich služobnému poriadku alebo podmienkam zamestnávania ostatných zamestnancov.“;

                           d)

                           odsek 4 sa nahrádza takto:
                           „Rozhodnutia Komisie týkajúce sa jej vnútornej organizácie sa uplatňujú na úrad do tej miery, pokiaľ sú v súlade s ustanoveniami prijatými zákonodarcom Únie, ktoré sa týkajú úradu, a s týmto rozhodnutím.“

               7.

               Posledná veta článku 7 sa vypúšťa.

         Článok 2
   Toto rozhodnutie nadobúda účinnosť prvým dňom mesiaca nasledujúceho po jeho uverejnení v Úradnom vestníku Európskej únie.

      V Bruseli 27. septembra 2013

            Za Komisiu

            predseda

         José Manuel BARROSO

      (1)  Rozhodnutie Komisie 1999/352/ES, ESUO, Euratom z 28. apríla 1999, ktorým sa zriaďuje Európsky úrad pre boj proti podvodom (OLAF) (Ú. v. ES L 136, 31.5.1999, s. 20).

      (2)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 18.9.2013, s. 1).


title: Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020

text:
               25.6.2015

               SK

               Úradný vestník Európskej únie

               L 159/70

         ROZHODNUTIE RADY (EÚ) 2015/994
   z 23. júna 2015,
   ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 300 ods. 3 a jej článok 305,
   so zreteľom na rozhodnutie Rady 2014/930/EÚ zo 16. decembra 2014, ktorým sa určuje zloženie Výboru regiónov (1),
   so zreteľom na návrh členského štátu,
   keďže:

               (1)

               Podľa článku 300 ods. 3 zmluvy sa na zvolenie za člena alebo náhradníka Výboru regiónov vyžaduje, aby bol kandidát nielen zástupcom regionálneho alebo miestneho územného celku, ale aj aby buď vykonával volenú funkciu regionálneho alebo miestneho územného celku, alebo bol politicky zodpovedný volenému zhromaždeniu.

               (2)

               V článku 305 zmluvy sa ustanovuje, že Rada má vymenovať na obdobie piatich rokov v súlade s návrhmi jednotlivých členských štátov členov Výboru regiónov a rovnaký počet náhradníkov.

               (3)

               Keďže funkčné obdobie členov a náhradníkov Výboru regiónov uplynulo 25. januára 2015, bolo nutné vymenovať nových členov a náhradníkov.

               (4)

               Rada 26. januára 2015 prijala rozhodnutie (EÚ) 2015/116 (2), ktorým sa vymenúvajú členovia a náhradníci, ktorých na obdobie od 26. januára 2015 do 25. januára 2020 navrhla belgická, bulharská, česká, dánska, estónska, írska, grécka, španielska, francúzska, chorvátska, talianska, cyperská, lotyšská, litovská, luxemburská, maďarská, maltská, holandská, rakúska, portugalská, rumunská, slovinská, slovenská, fínska a švédska vláda, 23 členovia a 23 náhradníci, ktorých navrhla nemecká vláda, a 18 členovia a 16 náhradníci, ktorých navrhla poľská vláda. Členovia a náhradníci, ktorých nominácie neboli oznámené Rade do 22. januára 2015, nemohli byť zahrnutí v rozhodnutí (EÚ) 2015/116.

               (5)

               Rada 5. februára 2015 prijala rozhodnutie (EÚ) 2015/190 (3), ktorým sa vymenúvajú zostávajúci člen a náhradník, ktorých navrhla nemecká vláda, a členovia a náhradníci, ktorých navrhla vláda Spojeného kráľovstva.

               (6)

               Po prijatí rozhodnutí (EÚ) 2015/116 a (EÚ) 2015/190 zostali voľné tri miesta poľských členov a päť miest poľských náhradníkov.

               (7)

               Rade bol 29. mája 2015 predložený zoznam s menami troch členov a šiestich náhradníkov, ktorých navrhla poľská vláda. Zoznam obsahuje meno šiesteho náhradníka, pretože pán Marek Karol OLSZEWSKI, ktorý bol predtým náhradníkom, by sa mal vymenovať za člena Výboru regiónov. Uvedení členovia a náhradníci by sa mali vymenovať na rovnaké obdobie od 26. januára 2015 do 25. januára 2020 ako členovia a náhradníci vymenovaní rozhodnutiami (EÚ) 2015/116 a (EÚ) 2015/190. Toto rozhodnutie by sa preto malo uplatňovať retroaktívne od 26. januára 2015,

         PRIJALA TOTO ROZHODNUTIE:
   Článok 1
   Do Výboru regiónov sa týmto na obdobie od 26. januára 2015 do 25. januára 2020 vymenúvajú:

               —

               za členov osoby, ktorých zoznam za každý členský štát je uvedený v prílohe I,

               —

               za náhradníkov osoby, ktorých zoznam za každý členský štát je uvedený v prílohe II.

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 26. januára 2015.

      V Luxemburgu 23. júna 2015

            Za Radu

            predseda

         E. RINKĒVIČS

      (1)  Ú. v. EÚ L 365, 19.12.2014, s. 143.

      (2)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (3)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      PRÍLOHA I

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

         POLSKA

                  Paweł GRZYBOWSKI

                     burmistrz miasta Rypin

                  Marek Karol OLSZEWSKI

                     wójt gminy Lubicz

                  Sławomir SOSNOWSKI

                     radny województwa lubelskiego

      PRÍLOHA II

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANNEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

         POLSKA

                  Rafał Piotr BRUSKI

                     prezydent miasta Bydgoszczy

                  Marian Adam BURAS

                     wójt gminy Morawica

                  Marcin OCIEPA

                     radny miasta Opola

                  Krzysztof PASZYK

                     radny województwa wielkopolskiego

                  Cezary PRZYBYLSKI

                     radny województwa dolnośląskiego

                  Grzegorz WOLNIK

                     radny województwa śląskiego


title: 2006/846/ES: Rozhodnutie Európskeho parlamentu z  27. apríla 2006 o absolutóriu na plnenie rozpočtu Európskeho úradu pre bezpečnosť potravín za rozpočtový rok 2004

text:
               6.12.2006

               SK

               Úradný vestník Európskej únie

               L 340/134

      ROZHODNUTIE EURÓPSKEHO PARLAMENTU

   z 27. apríla 2006
   o absolutóriu na plnenie rozpočtu Európskeho úradu pre bezpečnosť potravín za rozpočtový rok 2004
   (2006/846/ES)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho úradu pre bezpečnosť potravín za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskeho úradu pre bezpečnosť potravín za rozpočtový rok 2004 (2) spolu s odpoveďami úradu,

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (4), a najmä na jeho článok 44,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0105/2006),

               1.

               udeľuje výkonnému riaditeľovi Európskeho úradu pre bezpečnosť potravín absolutórium na plnenie rozpočtu úradu za rozpočtový rok 2004;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho úradu pre bezpečnosť potravín, Rade, Komisii a Dvoru audítorov a aby zabezpečil ich uverejnenie v Úradnom vestníku európskych spoločenstiev (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 269, 28.10.2005, s. 21.

      (2)  Ú. v. EÚ C 332, 28.12.2005, s. 45.

      (3)  Ú. v. ES L 248, 16.9.2002, s. 1.

      (4)  Ú. v. ES L 31, 1.2.2002, s. 1. Nariadenie zmenené a doplnené nariadením (ES) č. 1642/2003 (Ú. v. EÚ L 245, 29.9.2003, s. 4).

      (5)  Ú. v. ES L 357, 31. 12. 2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).


title: 2012/676/EÚ: Rozhodnutie Rady z  29. októbra 2012 , ktorým sa vymenúva grécky člen a grécky náhradník Výboru regiónov

text:
               1.11.2012

               SK

               Úradný vestník Európskej únie

               L 305/26

         ROZHODNUTIE RADY
   z 29. októbra 2012,
   ktorým sa vymenúva grécky člen a grécky náhradník Výboru regiónov
   (2012/676/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh gréckej vlády,
   keďže:

               (1)

               Rada prijala 22. decembra 2009 a 18. januára 2010 rozhodnutia 2009/1014/EÚ (1) a 2010/29/EÚ (2), ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015.

               (2)

               V dôsledku skončenia funkčného obdobia pána Panagiotisa PSOMIADISA sa uvoľnilo jedno miesto člena Výboru regiónov. V dôsledku vymenovania pána Spyridona SPYRIDONA za člena Výboru regiónov sa uvoľní jedno miesto náhradníka,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2015, sa do Výboru regiónov vymenúvajú:

               a)

               za člena:

                           —

                           pán Spyridon SPYRIDON, Περιφερειακός Σύμβουλος Αττικής,

                     a

               b)

               za náhradníka:

                           —

                           pán Dimitrios PETROVITS, Περιφερειακός Σύμβουλος Ανατολικής Μακεδονίας-Θράκης.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 29. októbra 2012

            Za Radu

            predseda

         E. FLOURENTZOU

      (1)  Ú. v. EÚ L 348, 29.12.2009, s. 22.

      (2)  Ú. v. EÚ L 12, 19.1.2010, s. 11.


title: 2005/158/ES: Rozhodnutie Rady zo 17. februára 2005, ktorým sa menuje jeden španielsky náhradník Výboru regiónov

text:
               25.2.2005

               SK

               Úradný vestník Európskej únie

               L 52/39

      ROZHODNUTIE RADY

   zo 17. februára 2005,
   ktorým sa menuje jeden španielsky náhradník Výboru regiónov
   (2005/158/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh španielskej vlády,
   keďže:

               (1)

               Rada prijala rozhodnutie 2002/60/ES (1), ktorým sa menujú členovia a náhradníci Výboru regiónov.

               (2)

               V dôsledku odstúpenia Pereho ESTEVE i ABADA, ktoré bolo Rade oznámené 19. januára 2005, sa uvoľnilo jedno miesto náhradníka Výboru regiónov,

         ROZHODLA TAKTO:
   Jediný článok
   Anna TERRÓN i CUSÍ, Secretaria General del Patronat Catalá Pro Europa – Delegada del Gobierno de la Generalidad de Cataluña en Bruselas, je vymenovaná za náhradníčku vo Výbore regiónov, čím nahrádza Pereho ESTEVE i ABADA na zvyšok funkčného obdobia, ktoré trvá do 25. januára 2006.

      V Bruseli 17. februára 2005

            Za Radu

            predseda

         J.-C. JUNCKER

      (1)  Ú. v. ES L 24, 26.1.2002, s. 38.